Куаутемок Бланко

**Куаутемок Бланко** (роден на 17 јануари 1973 во Мексико) — мексикански политичар и поранешен фудбалер, играч од средниот ред или напаѓач.

## Биографија
Бланко е роден во Град Мексико, во областа Тлатилко, но пораснал во Тепито. Неговите родители Фаустино Бланко и Хортенсија Браво, го крстиле по последниот ацтечки император Куаутемок, чие име во превод значи „оној што слезе како орел“.

## Технички карактеристики
### Профил

Бланко важи за еден од најголемите мексикански фудбалери на сите времиња. Неговиот дрзок, агресивен и конфронтативен стил на игра се рефлектира и на теренот и надвор од него.

Тој бил офанзивен играч од средниот ред, поточно класичен плејмејкер, кој и покрај тоа што играл како играч за врска, се истакнувал со своите технички квалитети, асистенции и голови.

Со реализирани 71 од 73 пенали во својата кариера, тој несомнено се смета за еден од најдобрите *пеналџии* во историјата на фудбалот.

### ''Куаутемиња''
Во деведесеттите години, тој станал познат по измислувањето на *Куаутемиња*, посебен технички потез кој што се состои од ослободување од противникот со скокање заглавувајќи ја топка меѓу нозете, нешто што тој го изложил во натпреварот против  на Мундијалот 1998 во Франција и за време на Мундијалот 2002 против репрезентацијата на Италија.

Трикот е лесен за изведување, но е привлечен и е вметнат како посебна вештина во серијалот на фудбалски видео игри на ФИФА.

### Прослава на головите
Самиот Бланко признал за мексиканската телевизија и во печатот дека прославата на неговите голови со стрелата е имитација на прославата на головите создадена од поранешниот напаѓач на Атлетико Мадрид, Кико. Во интервју за мексиканскиот весник *[[Ел Универсал (Град Мексико)|Ел Универсал]]* од 2005 година, Бланко објаснува дека додека гледал натпревар од шпанската лига во придружба на неговиот соиграч Херман Виља, двајцата играчи се согласиле да го прослават својот следен гол имитирајќи го гестот со стрелата. На крајот, само Бланко го сторил тоа, и на шега го прекорил Виља дека не го одржал зборот. Сепак, официјалното мрежно место на Чикаго Фајр тврдела дека Бланко ги слави постигнатите голови дејствувајќи како императорот Куаутемок, со цел да се покаже почит кон мексиканскиот народ и домородното население.

## Клупска кариера
### Америка, Некакса, Реал Ваљадолид и Веракрус

Бланко ја започнал својата кариера во Америка во 1992 година, каде што освоил разни награди, тимски и поединечни. Бланко дебитирал во мексиканската Примера Дивисион во 1992 година на 19-годишна возраст. Тој останал под договор со Америка до 2007 година, што значи дека најголемиот дел од својата кариера го поминал во овој клуб, но исто така бил позајмуван и во други екипи како Некакса, шпански клуб Реал Ваљадолид, и Веракрус. Забележувајќи 333 настапи и 135 погодоци за клубот во кој што поникнал, Бланко стана идол на симпатизерите на Америка и важна фигура во историјата на тимот. Тој ја освоил својата прва Златна копачка со 16 погодоци во зимското првенство 1998.

[thumb|right|Бланко со [ФК Реал Ваљадолид|Ваљадолид против  во септември 2001.]]
Потоа, тој бил позајмен во Некакса, каде постигнал 13 гола на 28 настапи. Подоцна, Бланко го имал првото интернационално искуство кога се преселил на европскиот континент да игра како позајмен играч на шпанскиот Реал Ваљадолид за сезоната 2000-2001. Сепак, тој се здобил со скршеница на ногата додека бил на должност со репрезентацијата, која го извадила од терените за околу шест месеци. Следната сезона Бланко се врати во Ваљадолид на уште една позајмица, но се борел со копнежот да ја врати формата. За разлика од претходната сезона овојпат тој одиграл многу повеќе натпревари и постигнал 3 гола, меѓу кој најзабележителен бил оној од слободен удар против Реал Мадрид на Бернабеу.

Во Апертура 2004 Бланко играл на заем во Веракрус, каде што на крајот со клубот ја освоиле својата група, но биле поразени во плејофот од УНАМ. Во мај 2005 година, Бланко ја освоил својата прва клупска шампионска титула како играч, водејќи ја Клуб Америка до десеттата титула во мексиканското првенство, кога клубот го совлада УАГ со вкупен резултат 7–4 (1–1, 6–3). Во следните три последователни години помеѓу 2005 и 2007 година, тој беше избран за МВП.

Својот последен гол за Америка го постигнал во 2007 година за време на финалето на Клаусура првенството против Пачука, во кое неговиот клуб бил поразен со вкупен резултат 2-3 (1-2, 1-1).

### Чикаго Фајр
На 2 април 2007 година, Бланко потпишал за американскиот Чикаго Фајр, клуб кој се натпреварува во МЛС лигата. Тој бил пречекан од околу 5.000 навивачи на Тојота Парк додека спроведувал интервјуа со медиумите, потпишувал автограми и се поздравувал со навивачите. Дебитирал во МЛС лигата во победата со 3-0 на гостувањето кај Торонто, забележувајќи асистенција за првиот гол кој го постигнал Иван Гереро. Својот прв гол го постигнал во третиот натпревар за Фајр, во победата со 2-0 над Реал Солт Лејк; голот подоцна бил избран за МЛС гол на годината. Својата прва сезона ја завршил со 14 натпревари, 4 гола и 6 асистенции. Тој, исто така, одиграл 3 натпревари и во плејофот, каде Чикаго Фајр стигнале до полуфиналето во кое загубиле од Њу Ингланд Револушн. Бланко подоцна бил изгласан како финалист за наградите МВП и Новајлија на годината за сезоната 2007.

За време на своето играње во МЛС, Бланко бил втор најплатен играч во лигата, по играчот за врска на Лос Анџелес Галакси Дејвид Бекам, заработувајќи 2,7 милиони долари годишно.

На 24 јули 2008 година, во МЛС Ол-стар натпреварот против Вест Хем Јунајтед, Бланко ја освоил наградата МВП забележувајќи една асистенција и еден гол, за 46 минути игра. МЛС Ол-стар тимот победил со 3-2.

### Сантос Лагуна
На 19 ноември 2008, Сантос Лагуна го довел Бланко на позајмица, за да игра само во натпреварите од плејофот на Апертура, како замена за нивниот повреден напаѓач еквадорецот Кристијан Бенитес. Бланко бил официјално презентиран пред медиумите следниот ден, облечен во дресот со број 9, и изјавил дека со нетрпение чека да излезе на терен и да му помогне на Сантос да ја одбрани титулата.

На 29 ноември 2008 година, Бланко го постигнал својот прв гол за Сантос Лагуна, реализирајќи од пенал во победата со 2-1 во реваншот од четвртфиналето на плејофот против Сан Луис. Сепак, тоа бил неговиот единствен погодок за клубот, бидејќи популарните *Лагунерос* биле елиминирани во полуфиналето од подоцнежниот шампион Толука со вкупен резултат 2-1.

### Последните сезони

Во октомври 2009 година, Бланко објавил дека нема да го продолжи договорот со Чикаго Фајр и наместо тоа ќе потпише со мексиканскиот второлигаш Веракрус. Сепак, по 6 месеци го напуштил Веракрус и заминал во Ирапуато, клуб кој се натпреварувал во истата лига. Предводен од Бланко, Ирапуато ја освои Клаусура во 2011 година, но тимот не успеал да се пласира во Примера Дивисион, губејќи од Тихуана во финалето за промоција.

Во декември 2011 година, Бланко се приклучил на Дорадос де Синалоа од Лига де Асенсо. За време на Апертура 2012, Бланко го освоил Купот на Мексико со Дорадос. И покрај тоа што Бланко објавил дека ќе се повлече по крајот на 2012 година, тој се предомислил и играл уште шест месеци со Дорадос. Сепак, по завршувањето на турнирот, тој не го продолжил договорот и бил ослободен од клубот во јуни 2013 година.

Потоа тој потпишал за Лобос БУАП, каде играл една година, по што тој не го продолжил договорот со БУАП и бил ослободен од клубот на крајот на сезоната, откако клубот не успеал да се пласира во плејофот за промоција.

Размислувајќи за пензија, Бланко уште еднаш одлучил да ја продолжи својата кариера потпишувајќи за Пуебла, по што се вратил на играњето во најсилната мексиканска лига за првпат по повеќе од пет години. На 21 април 2015 година, тој играл во финалето на Клаусура купот на Мексико против Гвадалахара, влегувајќи од клупата. Пуебла го освоила купот и го испратила Бланко како шампион, во она што требало да биде последниот натпревар во неговата кариера.

На 22 февруари 2016 година, по еден месец од неговата политичка кариера, било објавено дека Бланко ќе учествува во официјален натпревар од 9-тото коло на мексиканската Примера Дивисион за време на Клаусура првенството 2016, играјќи за клубот во којшто ја започнал неговата кариера - Клуб Америка. Овој натпревар требало да има за цел да му овозможи официјално да ја заврши кариерата во клубот во којшто и ја започнал. На 5 март, Бланко го започна натпреварот против Морелија облечен во дрес со број 100 и одиграл 36 минути за Америка на Естадио Ацтека, пред да биде заменет со Дарвин Квинтеро. За време на натпреварот, Бланко го демонстрирал својот трејдмарк потез по кој станал познат - *Куаутемиња* - и имал два удари кон голот, од кои едниот завршил во пречката. Америка го добила натпреварот со 4–1.

Во својата клупска кариера Бланко одиграл преку 600 натпревари и постигнал близу 200 гола. Кариерата ја завршил на 43-годишна возраст

## Репрезентативна кариера
Бланко ја претставувал мексиканската репрезентација од 1995 до 2010 година (со посебен настап во 2014 година). Тој забележал вкупно 120 настапи и постигнал 39 погодоци за Мексико, со што претставува трет најдобар стрелец за својата земја, единствено зад Хавиер Ернандес и Џаред Боргети. Во 2010 година, тој станал првиот мексиканец кој постигнал гол на три Светски првенства (во 1998, 2002 и 2010), подвиг подоцна израмнет од Рафаел Маркес и Хавиер Ернандес.

Бланко го направил своето деби со сениорската репрезентација под водството на Бора Милутиновиќ, во пријателски натпревар против Уругвај на 1 февруари 1995 година. Следната година, тој играл на КОНКАКАФ Голд купот во САД, на кој Мексико триумфирал и ја освоил својата петта титула на натпреварувањето. Во полуфиналето на споменатиот турнир, против Гватемала, тој го постигнал својот прв гол за репрезентацијата воедно и единствениот на натпреварот со кој го одвел Мексико во финалето. Таму, против Бразил, Бланко го постигнал вториот гол за Мексико со кој ја запечатил победата (2-0) на неговата земја, по што започнало славјето на мексиканците.

Во 1997 година, тој настапил на Копа Америка и кон крајот на годината на Купот на конфедерации. На првото натпреварување Бланко ги одиграл сите 6 натпревари на Мексико, постигнувајќи еден гол, во четвртфиналето против Еквадор добиено по изведување на пенали. Мексико го освоиле третото место на Копа Америка, совладувајќи го Перу со 1-0 во „малото“ финале. На Купот на конфедерации во Ријад, Саудиска Арабија, Бланко постигнал три гола, два против домаќинот Саудиска Арабија во победата со 5-0 и еден во поразот со 3-2 од Бразил, недоволно да и помогне на својата репрезентација да ја мине групната фаза.

На КОНКАКАФ Голд купот 1998, мексиканците ја одбраниле титулата, а Бланко придонел за тоа со 2 гола во 4 настапи; двата свој гола ги постигнал во натпреварот од групната фаза против  (2-0). По завршувањето на турнирот, Бланко бил избран во тимот на првенството, заедно со сонародниците Клаудио Суарес и Рамон Рамирес. Во летото 1998 година, тој бил избран да го претставува Мексико на Светското првенство 1998 во Франција, што бил неговиот прв *мундијал* во кариерата. Дебитирал во првиот натпревар на репрезентацијата на турнирот, победата со 3-1 над Јужна Кореја во Лион на 13 јуни 1998. Во вториот натпревар од групата против  во Бордо, Бланко го постигнал својот прв мундијалски погодок, израмнувајќи го резултатот на 2-2 што бил и конечниот резултат на тој натпревар. После уште едно реми со Холандија, Мексико минале во осминафиналето каде и покрај водството биле елиминирани со 2-1 од .

На Копа Америка 1999, Бланко постигнал два гола на патот на репрезентацијата до освојување на уште едно трето место (како пред две години). Месец дена подоцна, Бланко го предводел Мексико до титулата на Купот на конфедерации 1999 на домашен терен; тој постигнал шест гола за време на турнирот, вклучително и еден во финалето во кое бил победен Бразил со 4-3. Претходно, во натпреварот од групната фаза во кој Мексико ја победил Саудиска Арабија со 5-1, Бланко постигнал 4 гола, станувајќи првиот играч во историјата на натпреварувањето на кој му успеал овој подвиг. Тој, исто така, го завршил турнирот како најдобар стрелец изедначен со Роналдињо и Марзук Ал-Отаиби.

Потоа, Бланко настапил на Светското првенство 2002 во Јапонија и Јужна Кореја, каде постигнал гол од пенал во победата со 1-0 над  на отварањето на првенството. Тој играл и во другите натпревари против  (2-1) и  (1-1) помагајќи му на Мексико да ја мине групата како прв, но во осминафиналето неочекувано биле поразени од САД со 2-0. Во следните години, тој често страдал од различни повреди кои му пречат да ја постигне идеалната форма, по што и бројот на настапите за репрезентацијата драстично му се намалил. Така, во изборот за конечниот тим од 23 играчи за Светското првенство 2006 во Германија, тогашниот селектор на репрезентацијата Рикардо Ла Волпе го оставил Бланко надвор од тимот. Иако наводната причина била поради тоа што тој често се повредувал и не бил во добра форма, многумина сметале дека ова било последица на постојаните расправии меѓу нив во периодот откако Ла Волпе станал селектор.

По заминувањето на Ла Волпе и доаѓањето на Уго Санчес на селекторското место, Бланко се вратил во репрезентацијата и во 2007 година учествувал на КОНКАКАФ Голд купот, каде Мексико стигнале до финалето и загубиле од САД и на Копа Америка каде одново го освоиле третото место. На 10 јуни 2009 година, Бланко го одиграл својот 100-ти натпревар за Мексико, во победата со 2-1 над  во квалификациите за Светското првенство 2010. Токму мундијалот во Јужна Африка, неговиот трет во кариерата, бил последниот голем турнир на кој настапил Бланко за репрезентацијата: тој играл во сите три натпревари на Мексико во групата, дури и постигнал гол од пенал во победата со 2-0 над , но не се појавил во игра во осминафиналниот пораз од  што значел елиминација. Голот кој го постигнал против Франција, го рангирал како третиот најстар играч кој постигнал гол на едно Светско првенство, со возраст од 37 години и 5 месеци, а пред него се само швеѓанецот Гунар Грен и рекордерот на сите времиња, камерунецот Роже Мила.

Бланко се простил од репрезентацијата на 28 мај 2014 година, добивајќи специјален повик за пријателскиот натпревар против  во Мексико. Тој играл до 39-тата минута, кога бил заменет и испратен со огромен аплауз од трибините.

### Хронологија на репрезентативните настапи

## Титули

### Клупски
#### Клуб Америка
***[[Примера Дивисион (Мексико)|Примера Дивисион]]** : 1
: 2005
***[[Првак на прваците]]** : 1
: 2005
*** [[КОНКАКАФ Лига на шампиони]]** : 2
: 1992, 2006

#### Дорадос
***[[Фудбалски куп на Мексико|Куп на Мексико]]** : 1
: Апертура 2012

#### Ирапуато
***[[Лига Асенсо]]** : 1
: Клаусура 2011

#### Пуебла
***[[Фудбалски куп на Мексико|Куп на Мексико]]** : 1
: Клаусура 2015

### Репрезентативни
; Мексико
*** [[ФИФА Куп на конфедерации|Куп на конфедерации]]** : 1
: 1999
*** [[КОНКАКАФ Голд куп]]** : 2
: 1996, 1998

### Поединечни
*ФИФА Куп на конфедерации Сребрена копачка: 1999
*ФИФА Куп на конфедерации Сребрена топка: 1999
*КОНКАКАФ Голд куп Идеални XI: 1998
*Примера Дивисион Мексико Златна топка: Зимско првенство 1998, 2004-2005, Клаусура 2007
*Примера Дивисион Мексико Златна копачка: Зимско првенство 1998
*Примера Дивисион Мексико Најдобар напаѓач: Зимско првенство 1998, Апертура 2005
*МЛС Играч на месецот: мај 2008
*Идеални XI МЛС: 2008
*МЛС Ол-стар натпревар: 2008, 2009
*МВП на МЛС Ол-стар натпревар: 2008
*МЛС Гол на годината: 2007
*Tecate Premios Deportes Машки спортист на годината: 2008
*Tecate Premios Deportes Северноамерикански фудбалер на годината: 2008
*Tecate Premios Deportes Фудбалер на годината: 2009
*Tecate Premios Deportes Идеални XI: 2008
*Premio Nacional del Deporte: 2009

## Политичка кариера

### Општински претседател на Куернавака (2015–2018)
Во јануари 2015 година, Бланко се регистрирал како кандидат на Социјалдемократска партија за општинските претседателски избори во градот Куернавака, главниот град на мексиканската држава Морелос, и формално бил номиниран два месеци подоцна. На Законодавните избори 2015, тој победил на изборите, тесно поразувајќи ја Марисела Веласкес од актуелната Институционална револуционерна партија (ПРИ). Во подоцнежното пребројување на гласовите, Бланко бил потврден за победник во општинската претседателска трка.

Како претседател на општината, Бланко се борел со обвинувањата за неговото живеење во градот, наводите дека примил поткуп за да се кандидира за функција, па дури и убиство. Ниту едно од овие наводи никогаш не отишло до никаде. Во јуни 2016 година, тој ја напуштил Социјалдемократската партија и го разрешил секретарот на градскиот совет, Роберто Јанес Морено, што го означило почетокот на спорот меѓу Бланко и партијата.

Во март 2017 година, тој се приклучи на Партијата за социјалната средба (ПЕС).

### Гувернер на Морелос (2018–2024)

На општите избори 2018, Националното движење за регенерација го предложило сенаторот Рабиндранат Саласар Солорио како кандидат под коалицијата *[[Juntos Haremos Historia]]* за Гувернер на Морелос, но ПЕС, исто така дел од коалицијата, тврделе дека Бланко е подобар избор за кандидат на коалицијата. Во декември 2015 година било утврдено дека ќе има внатрешни избори за да се види кој ќе стане кандидат за коалицијата.

На 28 јануари 2018 година, претседателскиот кандидатот на коалицијата *Juntos Haremos Historia*, Андрес Мануел Лопес Обрадор, објавил дека Бланко ќе биде кандидат на коалицијата откако победил во процесот на номинирање против сенаторот Рабиндранат Саласар Солорио. На 11 март 2018 година, тој формално се регистрирал да стане кандидат за гувернер на Морелос и на 2 април 2018 година, бил одвоен од функцијата општински претседател на Куернавака, наследен од Денис Арисменди Вилегас, со цел официјално да учествува во гувернерските избори. Дури и анкетите покажале дека тој е во предност.

На 1 јули 2018 година, тој победил на гувернерските избори во 2018 година со убедлива победа, станувајќи првиот поранешен фудбалер кој победил на изборите за гувернер во некоја мексиканска држава. Тој го започнал својот мандат како гувернер на 1 октомври 2018 година. Неговите најголеми предизвици како гувернер биле наоѓање соодветно финансирање за државниот универзитет (UAEM) и решавање на високата инциденца на криминал во државата. По само три месеци од неговиот мандат, тој веќе се соочил со маршеви со кои се осудувала неговата администрација. На 13 февруари 2019 година, Бланко официјално го обвинил својот претходник, Грако Рамирес за организиран криминал, операции со ресурси од недозволено потекло и даночна измама.

По една година од неговото гувернерство, луѓето започнале да се сомневаат во администрацијата на Бланко. Политички, тој се спорел со Морена и Работничката партија, партнери во *[[Juntos Haremos Historia]]* поради кои бил избран. Тој ја промовирал ПЕС, која била распуштена на национално ниво, но останала силна локално. Криминалот значително бил зголемен, со зголемување од 680% во случаите на изнуда, 375% зголемување на киднапирањата и 41% зголемување на убиствата. Повеќе од осумдесет жени биле убиени во 2019 година, од кои 22 биле класифицирани како фемицид. Дополнително, федералната служба за даночна управа го помилувала даночниот долг од 302.230 мексикански долари од неговото време како фудбалер, што покренало прашања за корупција. Роберто Сото Пастор, поранешен соработник на Грако Рамирес, го тужел Бланко за ангажирање на неколку членови на неговото семејство и пријатели, меѓу кои: неговиот полубрат Улисес Браво, снаата Лиу Леон Луна, чичковците Карлос Хуарес Лопес, Хамес Хуарес Лопес, и Армандо Шаџид Браво Лопес и близок пријател Балтасар Џонатан Алегрија Мехија. Сите добивале плати кои се движеле од 45.000 до 60.000 мексикански долари месечно. Во тужбата се вели дека нивното вработување е прекршување на „Código Penal de Morelos, Artículo 276“ (Кривичниот законик на Морелос, член 276) кој забранува непотизам. Претседателот Андрес Мануел Лопес Обрадор лично го повикал Бланко за непотизам на состанокот на 11 октомври, на кој гувернерот ги негирал обвинувањата за непотизам.

## Наводи

## Надворешни врски

*Куаутемок Бланко на soccerway 
*Куаутемок Бланко на transfermarkt 
*Куаутемок Бланко на espn
*Репрезентативна статистика на rsssf

Категорија:Родени во 1973 година
Категорија:Живи луѓе
Категорија:Мексикански фудбалери
Категорија:Фудбалери на ФК Сантос Лагуна
Категорија:Фудбалери на ФК Реал Ваљадолид
Категорија:Фудбалери на ФК Чикаго Фајр
Категорија:Фудбалери на Светско првенство 1998
Категорија:Фудбалери на Светско првенство 2002
Категорија:Фудбалери на Светско првенство 2010
Категорија:Фудбалери од Примера Дивисион (Мексико)
Категорија:Фудбалери од Ла Лига
Категорија:Фудбалери од МЛС
Категорија:Мексикански политичари
Категорија:Гувернери на Морелос